Ilmalämpöpumpun huolto on tärkeää, sillä laite ja sen suodattimet keräävät epäpuhtauksia ja pölyä, joista voi muodostua haittaa terveydelle. Tästä syystä sisäyksikön suodattimet tulisi puhdistaa riittävän usein. Likaiset suodattimet rajoittavat myös läpi kulkevaa ilmamäärää. Tämä laskee laitteen hyötysuhdetta ja lyhentää käyttöikää. Määräaikaishuolto on hyvä teettää ammattilaisella normaalisti 2–3 vuoden välein. Keravan Energialla ei ole toistaiseksi tarjolla huoltopalvelua.
Laitteen omistaja voi itse pitää huolen sisäyksikön suodattimien puhdistuksesta ja laitteen ulkopuolisesta siisteydestä. Tavallisesti riittävä puhdistusväli on noin 2–4 viikkoa. Sopiva suodattimien puhdistusväli riippuu sen käytöstä ja ilmalämpöpumpun ympäristöstä. Lähes kaikissa malleissa suodattimet on mahdollista irrottaa pesua varten. Suodattimet on myös helppo imuroida.